b'\n_START_ARTICLE_\nKatedra (\xc5\xa1vietimas)\n_START_PARAGRAPH_\nKatedra\xc2\xa0\xe2\x80\x93 universiteto, instituto, akademijos ar kitos pana\xc5\xa1ios auk\xc5\xa1tosios mokyklos akademinis \xc5\xa1akinis padalinys, organizuojantis vieno ar keli\xc5\xb3 artim\xc5\xb3 dalyk\xc5\xb3 d\xc4\x97stym\xc4\x85 ir tyrin\xc4\x97jim\xc4\x85, atsakingas u\xc5\xbe vienos ar keli\xc5\xb3 susijusi\xc5\xb3 studij\xc5\xb3 program\xc5\xb3 organizavim\xc4\x85. Katedra vadinama ir tokio padalinio darbuotoj\xc5\xb3 visuma.\n_START_SECTION_\nVilniaus universiteto katedra\n_START_PARAGRAPH_\nPagal Vilniaus Universiteto statut\xc4\x85 katedroje turi dirbti ne ma\xc5\xbeiau kaip \xc5\xa1e\xc5\xa1i vis\xc4\x85 etat\xc4\x85 turintys pedagoginiai ir/ar moksliniai darbuotojai. Ne ma\xc5\xbeiau kaip keturi turi b\xc5\xabti mokslininkai\xc2\xa0\xe2\x80\x93 t. y., tur\xc4\x97ti daktaro laipsn\xc4\xaf._NEWLINE_Katedroje auk\xc5\xa1\xc4\x8diausia savivaldos institucija yra katedros d\xc4\x97stytoj\xc5\xb3 ir mokslo darbuotoj\xc5\xb3 pos\xc4\x97dis. Balso teis\xc4\x99 pos\xc4\x97dyje turi darbuotojai, kurie turi ne ma\xc5\xbeiau kaip pus\xc4\x99 etato, o jei j\xc5\xb3 pagrindin\xc4\x97s pareigos yra fakultete, tai ne ma\xc5\xbeiau kaip ketvirt\xc4\xaf etato. Vie\xc5\xa1uose katedros pos\xc4\x97d\xc5\xbeiuose gali dalyvauti ir katedros student\xc5\xb3 atstovai.\n_START_SECTION_\nKatedros ved\xc4\x97jas\n_START_PARAGRAPH_\nKatedrai vadovauja katedros ved\xc4\x97jas, kuris yra atsakingas u\xc5\xbe katedroje vykdom\xc5\xb3 mokslo darb\xc5\xb3 ir d\xc4\x97stom\xc5\xb3 dalyk\xc5\xb3 kokyb\xc4\x99. Jis \xc5\xa1aukia katedros pos\xc4\x97d\xc5\xbeius ir jiems pirmininkauja._NEWLINE__NEWLINE_Katedros ved\xc4\x97j\xc4\x85 penkeri\xc5\xb3 met\xc5\xb3 kadencijai renka fakulteto taryba, o po to rektoriaus teikimu tvirtina Senatas. Paprastai katedros ved\xc4\x97ju tampa profesorius, ta\xc4\x8diau i\xc5\xa1imtiniais atvejais juo gali tapti ir docentas.\n_START_SECTION_\nKatedros analogai\n_START_PARAGRAPH_\nUniversiteto katedros teises gali tur\xc4\x97ti ir kiti \xc5\xa1akiniai padaliniai\xc2\xa0\xe2\x80\x93 klinika, observatorija ir kt.'